Capacitatea Ungariei de a produce sateliţi nu este doar o chestiune economică şi de securitate, ci şi una de suveranitate, a declarat Márton Nagy în discursul său. Acesta a atras atenţia că industria are un viitor strălucit, deoarece, conform evaluărilor internaţionale, industria spaţială are una dintre cele mai rapide creşteri şi rezistenţă la crizele lumii, a cărei valoare se estimează că va creşte, din anul 2023, de la 630 de miliarde de dolari, la 1800 de miliarde de dolari, până în anul 2035.
Ministrul a anunţat că unitatea de fabricaţie numită Remtech va reprezenta o investiţie de peste 10 miliarde de forinţi (25,68 milioane euro), va crea cel puţin 85 de locuri de muncă şi va aduce valoare adăugată mare.
Nagy Márton a subliniat că industria spaţială, care reprezintă vârful dezvoltării tehnologice, are un impact multiplicator extrem de puternic, adică inovaţiile şi noutăţile tehnologice pot apărea în multe alte segmente economice.
Ministrul a explicat că „o întreprindere, odinioară, încă de neconceput” va deveni curând tangibilă, ceea ce este deosebit de important deoarece, în Ungaria, există fabrici şi centre de producţie excelente, dar „aceasta va fi o companie ungară cu tehnologie ungară”.
István Sárhegyi, cofondator al companiei Remred şi Director general al holdingului 4iG Space and Technology Zrt., a vorbit despre faptul că investiţia realizată la Martonvásár va face din Ungaria, în scurt timp, unul dintre factorii cheie pe piaţa spaţială globală.
Acesta a menţionat că, încă din faza de proiectare a Centrului spaţial, cele mai mari companii internaţionale şi firme de producţie şi-au oferit cooperarea, ceea ce confirmă imensa cerere internaţională pentru producţia de sateliţi pe orbite terestre joase şi diverse dispozitive spaţiale. Compania are ca scop să dezvolte dispozitive şi sateliţi spaţiali unici şi noi, bazându-se pe capacităţile ei inginereşti, şi să devină partener strategic al celor mai mari companii de producţie de sateliţi şi agenţii spaţiale naţionale şi internaţionale.
Potrivit comunicatului de presă, centrul de producţie tehnologic spaţial va avea o suprafaţă de bază de 4 000 de metri pătraţi, dintre care 1 500 vor fi spaţii curate, 650 metri pătraţi de laboratoare şi 750 metri pătraţi de birouri. Începând din anul 2026, complexul va efectua proiectare, producţie şi testare a sateliţilor şi a celor mai moderne sisteme spaţiale, folosind o tehnologie modulară unică în Europa, cu o capacitate maximă de producţie a dispozitivelor spaţiale de 400 de kilograme.